Kënzeg
Kënzeg (lokal: Kéinzig) ass eng lëtzebuergesch Uertschaft an der Gemeng Käerjeng. Bis Enn 2011 war et den Haaptuert vun der fréierer Gemeng Kënzeg.

De Kënzeger hire Spëtznumm ass Fräschefänkerten.

Geographie 
Kënzeg läit op der belscher Grenz no bei de Quelle vun der Äisch, an op der Waasserscheed vum Anzochsgebitt vun der Meuse an dem Rhäin.

Säin héchste Punkt ass um Flouer vu Féngeg um Kues, op enger Héicht vun 395 m.

Kënzeg huet ee ländleche Charakter an et gëtt nach eng Hallef Dose Bauerebetriber am Duerf.

Nopeschuertschaften 

Zu Lëtzebuerg: Féngeg, Uewerkäerjeng, Nidderkäerjeng, Lénger, Grass a Koler.
An der Belsch: Gierleng a Séilen.

Geschicht 
Déi éischt Spuer vun Awunner zu Kënzeg ass an den 1990er Joren entdeckt ginn, wéi eng aristokratesch Grafkummer aus der Zäit vun de Gallier fonnt ginn ass an déi op 200 v. Chr. konnt datéiert ginn.

Schrëftlech gëtt Kënzeg fir d'éischt an der éischter Hallschent vum 8. Joerhonnert an engem Dokument vum Karl Martell ernimmt.

1495 ginn zu Kuntzig 22 Stéit mat Feierplaze gezielt.

Millen zu Kënzeg 
Zu Kënzeg gouf et fréier zwou Millen, d'Peschmillen an d'Schockmillen. D'Peschmille stoung laanscht Falterbaach op der hallwer Streck tëscht der haiteger Rue de la Gare oder Schwämm wéi déi Kënzeger soen, an der Rue des Prés (Am Pad). Vun der Millen ass haut näischt méi ze gesinn. D'Schockmille steet am Ausgank vum Duerf wann een op Grass fiert op der lénkser Säit vum CR110, an ass um Kadasterplang an der Kadastersektioun Section des Moulins agedroen.

Hausnimm zu Kënzeg 

 A Jongesch (Famill Kirsch)
 A Kéijauns oder beim Kéijenni: an der Ënneschtgaass den Haff Jeitz
 An Dillessen: um Knapp
 Beim Riterchen oder beim Jéngeli: an der Ënneschtgaass den Haff Eugène Kirsch
 Beim Schani: an der Laanggaass den Haff Erny Kirsch
 Beim Jauni: um Haff (Rue de l'École), fréier den Haff Sales
 Beim Jeeki: De fréieren Eisewuerebuttek op der Kräizung vum Breedewee an der Schwämm
 Beim Jeeki: De fréiere Coiffer an der Laanggaass
 A Jauns: fréier Epicerie an der Schwämm
 Beim Kräiter
 A Mëllesch
 A Berens: Famill Klein um Knapp
 A Schapp oder beim Schappert: den Zammermannsbetrib um Knapp (Heinen)
 A Klautjes: an der Ieweschtgaass
 Beim Biekerech: am Eecherwee (rue de Grass): fréier d'Haus vum Jos Dahm
 Beim Männchen oder beim Schullerjang: fréier d'Wiertschaft um Haff
 Beim Groussen: fréier d'Wiertschaft Schmit an der Schwämm

Stroossennimm zu Kënzeg 

Den Numm An der Schwämm kënnt dohier well fréier, ongeféier op der Plaz wou haut de Foussballsterrain ass, e Weier war, an deem d'Äerz gewäsch (geschwämmt) gouf, dat duerno op der Simmerschmelz verschafft gouf.

Där Weiere gouf et och nach um Laf vun der Méinschbaach am Arelerwee. Well déi Weiere just op der Grenz bei der Gossemaark LB052 op lëtzebuergeschem Terrain louchen an och Awunner vun der belscher Uertschaft Séilen do Bounäerz gewäsch hunn, war am Grenzvertrag vun 1844 festgehale ginn datt déi sollte fräien Zougank hunn.

Plazen un Flouer
Neidréisch
Nuechtbann

Veräinsliewen 
 Entente des sociétés
 Fräizäit-Sport Kéinzeg organiséiert sportlech Aktivitéiten am net-kompetitive Beräich (Fräizäit-Sport).
 Päerds- an Trakterfrënn Lëtzebuerg
 De Foussballclub Étoile sportive Clemency
 Harmonie Clemency
 De Gesangveräin Chorale Sainte Cécile Clemency

Kuckeswäertes 

 Déi Wëll Lann, ee vun den eelsten a déckste Beem zu Lëtzebuerg. Déi Wëll Lann huet no engem Stuerm vum 25. Juni 2006, bei deem den Haaptaascht ofgebrach war, bis op de Stamm zeréckgeschnidde misse ginn, schéisst awer nach ëmmer aus.
 D'Maximäinskapell nieft der Lann mat der Fräiheetsplaz.
 D'Kierch Kënzeg, um inventaire supplémentaire vun de Klasséierte Monumenter.
 D'Schlass (Nationaalt Monument; Privatbesëtz)
 De Mammutbam am Schoulhaff.
 Op der belscher Grenz d'Kapell Um Kues.

Literatur 
 Schroeder, Michael: Wachsmuot von Künzich (Kunzech): ein Luxemburger Minnesänger - In: Annuaire: vol. II des actes du XXIe congrès international des sciences généalogique et héraldique de Luxembourg (1994) / Association luxembourgeoise de généalogie et d'héraldique = Jahrbuch / Luxemburger Gesellschaft für Genealogie und Heraldik. - 1995, p. 59-72, ill.

Bekannt Leit vu Kënzeg 
 Jean Octave, Journalist 
 Louis Biren bekannt als Wonesch Lou.
 Fritz Haupert, Turner
 Charles Bachmann, Leefer
 Robert Mergen, Marcheur

Kuckt och 
 Kierch Kënzeg

Um Spaweck 

Uertschaften zu Lëtzebuerg
Gemeng Käerjeng